# Jessica Lange

Jessica Phyllis Lange, més coneguda com a Jessica Lange, (Cloquet, 20 d'abril de 1949) és una actriu estatunidenca que, entre molts altres premis, ha guanyat dos Oscar i quatre Globus d'Or.

## Biografia
### Primers anys

Lange, la tercera de quatre fills, va néixer a Cloquet, (Minnesota), filla de Dorothy Florence i Albert John Lange, que eren professora i venedor, respectivament. Els seus avis materns eren d'origen finès, mentre que els paterns eren alemanys i holandesos. Va estudiar art un temps a la Universitat de Minnesota abans d'anar-se'n a París, França, on va estudiar mim corporal amb Étienne Decroux. Va tornar a la Ciutat de Nova York el 1973 i prenia lliçons mentre treballava de cambrera i de model de moda per a l'Agència de models Wilhelmina.

### Carrera

El 1976 Dino De Laurentiis la va seleccionar pel seu remake King Kong amb què va començar i gairebé acabar la seva carrera. Encara que el remake de King Kong era una fàbrica de fer diners per a la Paramount Pictures, els crítics no van deixar bé la pel·lícula i Lange no va sortir en cap altra pel·lícula durant tres anys, quan Bob Fosse la va triar com la figura elegant de la mort a Comença l'espectacle. Les ressenyes adverses van ser devastadores però els crítics van valorar el seu impressionant paper a El carter sempre truca dues vegades, de Bob Rafelson. La seva actuació a la seva pròxima pel·lícula, Frances (1982), en la qual retratava l'actriu Frances Farmer, va ser molt lloada i li va suposar una nominació per l'Oscar a la millor actriu. Va rebre altres dues nominacions aquell any, l'altra com a actriu secundària a la comèdia Tootsie (1982), que va guanyar. Va continuar amb impressionants actuacions els anys 80 i 90 a pel·lícules com Dolços somnis (1985) (interpretant la cantant de country Patsy Cline), Music Box (1989), Men Don't Leave (1990), i Blue Sky (1994) per la qual va guanyar l'Oscar a la millor actriu.
El 1992, Lange feia el seu debut al teatre de Broadway amb Alec Baldwin a l'obra de Tennessee Williams Un tramvia anomenat Desig. El 2000, va sortir a l'escenari de Londres com a Mary Tyrone a Long Day's Journey Into Night d'Eugene O'Neill. El 2005, va tornar a Broadway en una altra obra de Tennessee Williams, The Glass Menagerie amb Christian Slater.
Actualment és la protagonista de la sèrie estatunidenca American Horror Story.

### Vida personal

Lange va estar casada amb el fotògraf Paco Grande des de 1970-1981. Des de 1982, ha viscut amb el dramaturg i actor Sam Shepard. Té tres fills, Aleksandra (1981) amb el ballarí Mikhail Baryshnikov, i Hannah Jane (1985) i Walker Samuel (1987) amb Shepard. Lange actualment viu a la Ciutat de Nova York.
Lange és una ambaixadora de bona voluntat de l'UNICEF. També ha criticat públicament el President George W. Bush: una vegada va descriure la seva administració com "un règim que se serveix d'engany, hipocresia i bel·ligerància."

## Curiositats

* El 2015 es va realitzar una exposició de fotografies seves a l'Arts Santa Mònica de Barcelona

## Referències

* ↑ Biografia de Jessica Lange (1949-)
* ↑ Genealogia de Jessica Lange Arxivat 2007-10-23 a Wayback Machine.
* ↑ Jessica Lange Arxivat 2012-01-14 a Wayback Machine. - ""Sóc mig finesa, mig holandesa i alemanya," va dir"
* ↑ http://seattlepi.nwsource.com/archives/1990/9001170071.asp%5BEnllaç+no+actiu%5D
* ↑ White House: Kerry Should Apologize for Filthy Fund-Raiser Arxivat 2012-09-05 at Archive.is. Newsmax.com. 9 Juliol de 2004.

## Enllaços externs

* Comentari de Jessica Lange sobre la guerra d'Iraq Arxivat 2007-11-16 a Wayback Machine. (anglès)
* Biografia de Jessica Lange Arxivat 2011-05-15 a Wayback Machine. (anglès)
* PopMatters.com, Jessica Lange: l'Anti-Streep (anglès)